amanoisuno/poetBack huggingface dataset:
奉和聖制慶玄元皇帝玉像之作應制 王維 
明君夢帝先，寶命上齊天。秦後徒聞樂，周王恥蔔年。玉京移大像，金籙會群仙。承露調天供，臨空敞禦筵。鬥回迎壽酒，山近起爐煙。願奉無為化，齋心學自然。
奉和聖制與太子諸王三月三日龍池春禊應制 王維 
故事修春禊，新宮展豫遊。明君移鳳輦，太子出龍樓。賦掩陳王作，杯如洛水流。金人來捧劍，畫鷁去回舟。苑樹浮宮闕，天池照冕旒。宸章在雲表，垂象滿皇州。
奉和聖制上巳於望春亭觀禊飲應制 王維 
長樂青門外，宜春小苑東。樓開萬井上，輦過百花中。畫鷁移仙妓，金貂列上公。清歌邀落日，妙舞向春風。渭水明秦甸，黃山入漢宮。君王來祓禊，灞滻亦朝宗。
奉和聖制暮春送朝集使歸郡應制 王維 
萬國仰宗周，衣冠拜冕旒。玉乘迎大客，金節送諸侯。祖席傾三省，褰帷向九州。楊花飛上路，槐色蔭通溝。來預鈞天樂，歸分漢主憂。宸章類河漢，垂象滿中州。
三月三日曲江侍宴應制 王維 
萬乘親齋祭，千官喜豫遊。奉迎從上苑，祓禊向中流。草樹連容衛，山河對冕旒。畫旗搖浦漵，春服滿汀洲。仙籞龍媒下，神皋鳳蹕留。從今億萬歲，天寶紀春秋。
奉和聖制重陽節宰臣及群官上壽應制 王維 
四海方無事，三秋大有年。百生無此日，萬壽願齊天。芍藥和金鼎，茱萸插玳筵。玉堂開右個，天樂動宮懸。禦柳疏秋景，城鴉拂曙煙。無窮菊花節，長奉柏梁篇。
三月三日勤政樓侍宴應制 王維 
彩仗連宵合，瓊樓拂曙通。年光三月裏，宮殿百花中。不數秦王日，誰將洛水同。酒筵嫌落絮，舞袖怯春風。天保無為德，人歡不戰功。仍臨九衢宴，更達四門聰。
奉和聖制十五夜然燈繼以酺宴應制 王維 
上路笙歌滿，春城漏刻長。遊人多晝日，明月讓燈光。魚鑰通翔鳳，龍輿出建章。九衢陳廣樂，百福透名香。仙伎來金殿，都人繞玉堂。定應偷妙舞，從此學新妝。奉引迎三事，司儀列萬方。願將天地壽，同以獻君王。
奉和聖制幸玉真公主山莊因題石壁十韻之作應制 王維 
碧落風煙外，瑤台道路賒。如何連帝苑，別自有仙家。此地回鸞駕，緣溪轉翠華。洞中開日月，窗裏發雲霞。庭養沖天鶴，溪流上漢查。種田生白玉，泥灶化丹砂。穀靜泉逾響，山深日易斜。禦羹和石髓，香飯進胡麻。大道今無外，長生詎有涯。還瞻九霄上，來往五雲車。
春日直門下省早朝 王維 
騎省直明光，雞鳴謁建章。遙聞侍中佩，闇識令君香。玉漏隨銅史，天書拜夕郎。旌旗映閶闔，歌吹滿昭陽。官舍梅初紫，宮門柳欲黃。願將遲日意，同與聖恩長。
和僕射晉公扈從溫湯 王維 
天子幸新豐，旌旗渭水東。寒山天仗外，溫穀幔城中。奠玉群仙座，焚香太乙宮。出遊逢牧馬，罷獵見非熊。上宰無為化，明時太古同。靈芝三秀紫，陳粟萬箱紅。王禮尊儒教，天兵小戰功。謀猶歸哲匠，詞賦屬文宗。司諫方無闕，陳詩且未工。長吟吉甫頌，朝夕仰清風。
和宋中丞夏日遊福賢觀天長寺寺即陳左相宅所施之作 王維 
已相殷王國，空餘尚父溪。釣磯開月殿，築道出雲梯。積水浮香象，深山鳴白雞。虛空陳伎樂，衣服制虹霓。墨點三千界，丹飛六一泥。桃源勿遽返，再訪恐君迷。
和陳監四郎秋雨中思從弟據 王維 
嫋嫋秋風動，淒淒煙雨繁。聲連鳷鵲觀，色暗鳳凰原。細柳疏高閣，輕槐落洞門。九衢行欲斷，萬井寂無喧。忽有愁霖唱，更陳多露言。平原思令弟，康樂謝賢昆。逸興方三接，衰顏強七奔。相如今老病，歸守茂陵園。
上張令公 王維 
珥筆趨丹陛，垂璫上玉除。步簷青瑣闥，方幰畫輪車。市閱千金字，朝聞五色書。致君光帝典，薦士滿公車。伏奏回金駕，橫經重石渠。從茲罷角抵，且複幸儲胥。天統知堯後，王章笑魯初。匈奴遙俯伏，漢相儼簪裾。賈生非不遇，汲黯自堪疏。學易思求我，言詩或起予。當從大夫後，何惜隸人餘。
贈焦道士 王維 
海上游三島，淮南預八公。坐知千裏外，跳向一壺中。縮地朝珠闕，行天使玉童。飲人聊割酒，送客乍分風。天老能行氣，吾師不養空。謝君徒雀躍，無可問鴻蒙。
贈東嶽焦煉師 王維 
先生千歲餘，五嶽遍曾居。遙識齊侯鼎，新過王母廬。不能師孔墨，何事問長沮。玉管時來鳳，銅盤即釣魚。竦身空裏語，明目夜中書。自有還丹術，時論太素初。頻蒙露版詔，時降軟輪車。山靜泉逾響，松高枝轉疏。支頤問樵客，世上複何如。
送秘書晁監還日本國 王維 
積水不可極，安知滄海東。九州何處遠，萬里若乘空。向國唯看日，歸帆但信風。鼇身映天黑，魚眼射波紅。鄉樹扶桑外，主人孤島中。別離方異域，音信若為通。
送禰郎中 王維 
東郊春草色，驅馬去悠悠。況複鄉山外，猿啼湘水流。島夷傳露版，江館候鳴騶。卉服為諸吏，珠官拜本州。孤鶯吟遠墅，野杏發山郵。早晚方歸奏，南中才忌秋。
送李太守赴上洛 王維 
商山包楚鄧，積翠藹沉沉。驛路飛泉灑，關門落照深。野花開古戍，行客響空林。板屋春多雨，山城晝欲陰。丹泉通虢略，白羽抵荊岑。若見西山爽，應知黃綺心。
送熊九赴任安陽 王維 
魏國應劉後，寂寥文雅空。漳河如舊日，之子繼清風。阡陌銅台下，閭閻金虎中。送車盈灞上，輕騎出關東。相去千餘裏，西園明月同。
山中示弟 王維 
山林吾喪我，冠帶爾成人。莫學嵇康懶，且安原憲貧。山陰多北戶，泉水在東鄰。緣合妄相有，性空無所親。安知廣成子，不是老夫身。
青龍寺曇璧上人兄院集 王維 
高處敞招提，虛空詎有倪。坐看南陌騎，下聽秦城雞。眇眇孤煙起，芊芊遠樹齊。青山萬井外，落日五陵西。眼界今無染，心空安可迷。
濟州過趙叟家宴 王維 
雖與人境接，閉門成隱居。道言莊叟事，儒行魯人餘。深巷斜暉靜，閑門高柳疏。荷鋤修藥圃，散帙曝農書。上客搖芳翰，中廚饋野蔬。夫君第高飲，景晏出林閭。
春過賀遂員外藥園 王維 
前年槿籬故，新作藥欄成。香草為君子，名花是長卿。水穿磐石透，藤系古松生。畫畏開廚走，來蒙倒屣迎。蔗漿菰米飯，蒟醬露葵羹。頗識灌園意，於陵不自輕。
過盧四員外宅看飯僧共題七韻 王維 
三賢異七賢，青眼慕青蓮。乞飯從香積，裁衣學水田。上人飛錫杖，檀越施金錢。趺坐簷前日，焚香竹下煙。寒空法雲地，秋色淨居天。身逐因緣法，心過次第禪。不須愁日暮，自有一燈然。
河南嚴尹弟見宿弊廬訪別人賦十韻 王維 
上客能論道，吾生學養蒙。貧交世情外，才子古人中。冠上方簪豸，車邊已畫熊。拂衣迎五馬，垂手憑雙童。花醥和松屑，茶香透竹叢。薄霜澄夜月，殘雪帶春風。古壁蒼苔黑，寒山遠燒紅。眼看東候別，心事北川同。為學輕先輩，何能訪老翁。欲知今日後，不樂為車公。
投道一師蘭若宿 王維 
一公棲太白，高頂出風煙。梵流諸壑遍，花雨一峰偏。跡為無心隱，名因立教傳。鳥來遠語法，客去更安禪。晝涉松路盡，暮投蘭若邊。洞房隱深竹，清夜聞遙泉。向是雲霞裏，今成枕席前。豈唯暫留宿，服事將窮年。
遊化感寺 王維 
翡翠香煙合，琉璃寶地平。龍宮連棟宇，虎穴傍簷楹。穀靜唯松響，山深無鳥聲。瓊峰當戶拆，金澗透林明。郢路雲端迥，秦川雨外晴。雁王銜果獻，鹿女踏花行。抖擻辭貧裏，歸依宿化城。繞籬生野蕨，空館發山櫻。香飯青菰米，嘉蔬綠筍莖。誓陪清梵末，端坐學無生。
遊悟真寺 王維 
聞道黃金地，仍開白玉田。擲山移巨石，咒嶺出飛泉。猛虎同三徑，愁猿學四禪。買香然綠桂，乞火踏紅蓮。草色搖霞上，松聲泛月邊。山河窮百二，世界接三千。梵宇聊憑視，王城遂渺然。灞陵才出樹，渭水欲連天。遠縣分諸郭，孤村起白煙。望雲思聖主，披霧隱群賢。薄宦慚屍素，終身擬尚玄。誰知草庵客，曾和柏梁篇。
與蘇盧二員外期游方丈寺而蘇不至，因有是作 王維 
共仰頭陀行，能忘世諦情。回看雙鳳闕，相去一牛鳴。法向空林說，心隨寶地平。手巾花氎淨，香帔稻畦成。聞道邀同舍，相期宿化城。安知不來往，翻得似無生。
曉行巴峽 王維 
際曉投巴峽，餘春憶帝京。晴江一女浣，朝日眾雞鳴。水國舟中市，山橋樹杪行。登高萬井出，眺迥二流明。人作殊方語，鶯為故國聲。賴多山水趣，稍解別離情。
清如玉壺冰 王維 
玉壺何用好，偏許素冰居。未共銷丹日，還同照綺疏。抱明中不隱，含淨外疑虛。氣似庭霜積，光言砌月餘。曉淩飛鵲鏡，宵映聚螢書。若向夫君比，清心尚不如。
賦得秋日懸清光 王維 
寥廓涼天靜，晶明白日秋。圓光含萬象，碎影入閑流。迥與青冥合，遙同江甸浮。晝陰殊眾木，斜影下危樓。宋玉登高怨，張衡望遠愁。餘輝如可托，雲路豈悠悠。
東溪玩月 王維 
月從斷山口，遙吐柴門端。萬木分空霽，流陰中夜攢。光連虛象白，氣與風露寒。穀靜秋泉響，岩深青靄殘。清燈入幽夢，破影抱空巒。恍惚琴窗裏，松溪曉思難。
田家 王維 
舊穀行將盡，良苗未可希。老年方愛粥，卒歲且無衣。雀乳青苔井，雞鳴白板扉。柴車駕羸牸，草屩牧豪豨。夕雨紅榴拆，新秋綠芋肥。餉田桑下憩，旁舍草中歸。住處名愚谷，何煩問是非。
沈十四拾遺新竹生讀經處同諸公之作 王維 
閒居日清靜，修竹自檀欒。嫩節留餘籜，新業出舊闌。細枝風響亂，疏影月光寒。樂府裁龍笛，漁家伐釣竿。何如道門裏，青翠拂仙壇。
雜詩 王維 
朝因折楊柳，相見洛陽隅。楚國無如妾，秦家自有夫。對人傳玉腕，映燭解羅襦。人見東方騎，皆言夫婿殊。持謝金吾子，煩君提玉壺。
哭褚司馬 王維 
妄識皆心累，浮生定死媒。誰言老龍吉，未免伯牛災。故有求仙藥，仍餘遁俗杯。山川秋樹苦，窗戶夜泉哀。尚憶青騾去，甯知白馬來。漢臣修史記，莫蔽褚生才。
過沈居士山居哭之 王維 
楊朱來此哭，桑扈返於真。獨自成千古，依然舊四鄰。閑簷喧鳥鵲，故榻滿埃塵。曙月孤鶯囀，空山五柳春。野花愁對客，泉水咽迎人。善卷明時隱，黔婁在日貧。逝川嗟爾命，丘井歎吾身。前後徒言隔，相悲詎幾晨。
哭祖六自虛 王維 
否極嘗聞泰，嗟君獨不然。憫凶才稚齒，羸疾主中年。餘力文章秀，生知禮樂全。翰留天帳覽，詞入帝宮傳。國訝終軍少，人知賈誼賢。公卿盡虛左，朋識共推先。不恨依窮轍，終期濟巨川。才雄望羔雁，壽促背貂蟬。福善聞前錄，殲良昧上玄。何辜鎩鸞翮，底事碎龍泉。鵩起長沙賦，麟終曲阜編。域中君道廣，海內我情偏。乍失疑猶見，沉思悟絕緣。生前不忍別，死後向誰宣。為此情難盡，彌令憶更纏。本家清渭曲，歸葬舊塋邊。永去長安道，徒聞京兆阡。旌車出郊甸，鄉國隱雲天。定作無期別，寧同舊日旋。候門家屬苦，行路國人憐。送客哀難進，征途泥複前。贈言為挽曲，奠席是離筵。念昔同攜手，風期不暫捐。南山俱隱逸，東洛類神仙。未省音容間，那堪生死遷。花時金穀飲，月夜竹林眠。滿地傳都賦，傾朝看藥船。群公咸屬目，微物敢齊肩。謬合同人旨，而將玉樹連。不期先掛劍，長恐後施鞭。為善吾無矣，知音子絕焉。琴聲縱不沒，終亦繼悲弦。